23. oktoobril 2018 esitatud hagi – Industrial Química del Nalón versus komisjon

(Kohtuasi T-635/18)

(2019/C 16/58)

Kohtumenetluse keel: inglise

Pooled

Hageja: Industrial Química del Nalón, SA (Oviedo, Hispaania) (esindajad: advokaadid K. Van Maldegem, M. Grunchard, R. Crespi ja S. Saez Moreno)

Kostja: Euroopa Komisjon

Nõuded

Hageja palub Üldkohtul:

— tunnistada hagiavaldus vastuvõetavaks ja põhjendatuks;

— mõista hageja kasuks välja hüvitis kahju eest, mida kostja talle tekitas;

— kohustada kostjat hüvitama hagejale kahju, mida ta kandis otseselt selle tõttu, et komisjon võttis 2. oktoobril 2013 vastu määruse (EL) nr 944/2013, millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (ELT 2013 L 261, lk 5), kuivõrd pigi, kõrgtemperatuurne kivisöetõrv klassifiteeriti kui Aquatic Acute 1 (H400) ja Aquatic Chronic 1 (H410); kahju on hinnanguliselt kokku 488 871,30 eurot või mis tahes muu summa, mida hageja Üldkohtus menetluse käigus hiljem tõendab;

— teise võimalusena teha vaheotsus selle kohta, et kostja on kohustatud hüvitama kantud kahju ja kohustada pooli esitama Üldkohtule mõistliku aja jooksul alates kohtuotsuse kuulutamisest arvandmed selle kohta, kui suures hüvitises pooled kokku leppisid, või kui kokkuleppele ei jõuta, siis kohustada pooli esitama Üldkohtule sama aja jooksul oma seisukohad koos põhjenduseks üksikasjalike arvandmetega;

— kohustada kostjat maksma hagejale tasandusintressi selles määras, mis kehtis kahju kandmise kuupäeval (st kas ebaseadusliku klassifikatsiooni jõustumise kuupäev või kahju tekkimise kuupäev);

— kohustada kostjat maksma viivitusintressi 8 %, või mis tahes muul määral, mida Üldkohus peab asjakohaseks, mida arvestatakse kohtuotsuse tegemise kuupäevast maksmisele kuuluvalt summalt kuni makse sooritamiseni, ja

— mõista kohtukulud välja kostjalt.

Väited ja peamised argumendid

Oma hagi põhjenduseks esitab hageja ühe väite, et komisjon tekitas talle kahju sellega, et võeti vastu ja jõustati komisjoni määrus (EL) nr 944/2013 (1), millega klassifitseeriti pigi, kõrgtemperatuurne kivisöetõrv kui Aquatic Acute 1 (H400) ja Aquatic Chronic 1 (H410) aine. Euroopa Kohus jättis 22. novembril 2017 rahuldamata Euroopa Komisjoni kaebuse Üldkohtu otsuse peale osaliselt tühistada määrus (EL) nr 944/2013, kuivõrd ilmse hindamisvea tõttu klassifitseeriti pigi, kõrgtemperatuurne kivisöetõrv kui Aquatic Acute 1 (H400) ja Aquatic Chronic 1 (H410). Hageja kandis selle ebasedusliku klassifitseerimise kohaldamisel kulusid. ELTL artiklite 268 ja 340 alusel oleks komisjon nende kulude eest vastutav, kuna kostja tegevus on ebaseaduslik, sest tegemist on õigusnormi piisavalt raske rikkumisega, tekitatud on tegelik ja kindel kahju ning kostja tegevuse ja viidatud kahju vahel on põhjuslik seos.

(1) Komisjoni 2. oktoobri 2013. aasta määrus (EL) nr 944/2013, millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (ELT 2013 L 261, lk 5).